<classify> Wakazi wawili jijini Dar es Salaam, John Masatu 45 na Phinias Mangara 46 wamefikishwa katika Mahakama ya Hakimu Mkazi Kisutu wakikabiliwa na mashitaka matatu ya kula njama ya wizi, kuvunja nyumba na kuiba mali ya zaidi ya Sh. bilioni 1. Akisoma hati ya mashitaka hayo leo, Alhamisi, Wakili wa Serikali, Sylvia Mitanto amedai mbele ya Hakimu Mkazi Mkuu, Thomas Simba kuwa kati ya Februari 15 na 22 mwaka jana, jijini Dar es Salaam, washitakiwa walikula njama ya kutenda kosa la wizi. Katika shitaka la pili, ilidaiwa kuwa Februari 22 mwaka jana, eneo la maghorofa mapacha, wilayani Kinondoni, washitakiwa walivunja na kuingia katika chumba kinachomilikiwa na Tao To kwa lengo la kuiba. Katika shitaka la tatu, ilidaiwa kuwa tarehe hiyo hiyo, katika nyumba hiyo waliiba Dola za Marekani 220,000 sawa na Sh 499,400,000, Sh 50,000,000, vifaa vya thamani ya Dola za Marekani 400,000 sawa na Sh milioni 908- na sanduku la usalama. Anadai mali zote zilizoibwa zina thamani ya Sh 1,457,400,000 ambazo zilimilikiwa na Tao To. Wakili Mitanto alisema upelelezi bado haujakamilika. Hata hivyo washitakiwa walikana kutenda makosa hayo na mshitakiwa Masatu ameachiwa kwa dhamana baada ya kutimiza masharti yaliyowekwa na mahakama. Kesi hiyo imeahirishwa hadi Septemba 11, mwaka huu ikwa ajili ya kutajwa.  <topic>: KITAIFA 